**აპარატურის ნასყიდობის ხელშეკრულება**

წინამდებარე „აპარატურის ნასყიდობის ხელშეკრულება“ (*შემდგომში* „**ხელშეკრულება**“) ხელმოწერილია ქ. თბილისში, 2020 წლის [-] შემდეგ მხარეებს შორის:

1. **შპს „პისი მაქსი“** (*შემდგომში* **„გამყიდველი“)** - საქართველოს კანონმდებლობის შესაბამისად შექმნილი და რეგისტრირებული კომპანია, საიდენტიფიკაციო ნომერი: 206343875, იურიდიული მისამართი: თბილისი, ისანი-სამგორის რაიონი, III მასივი, VIII კვ., კორპ. 10, ბ. 11, წარმოდგენილი დირექტორის - ლევან ხუნდაძის სახით

*და*

1. **[-]** (*შემდგომში* **„მყიდველი**),

„გამყიდველი“ და „მყიდველი“ შემდგომში ცალ-ცალკე მოიხსენიება, როგორც „მხარე“, ხოლო ერთობლივად - როგორც „მხარეები“.

1. **ტერმინთა განმარტება**
	1. ქვემოთ მოყვანილ ტერმინებს, თუ კონქტექსტი სხვაგვარად არ მოითხოვს, აქვთ შემდეგი მნიშვნელობა:

|  |  |
| --- | --- |
| **„მესამე პირი“** | ნებისმიერი მხარე, ან პირი, რომელიც არ არის ამ ხელშეკრულების ხელმომწერი, ან ხელმომწერი მხარის წარმომადგენელი, ან პირი, რომელიც არ არის ხელმომწერი მხარეების სამართალმემკვიდრე.  |
| **„ნასყიდობის ფასი“** | ხელშეკრულების #1 დანართით განსაზღვრული აპარატურის ნასყიდობის ფასი.  |
| **„სამუშაო დღე“** | დღე (შაბათის, კვირის, ან საქართველოს კანონმდებლობით განსაზღვრული უქმე დღეების გარდა), როდესაც ბანკები თბილისში აწარმოებენ ბიზნეს ოპერაციებს. |
| **„აპარატურა“** | ამ ხელშეკრულების #1 დანართით განსაზღვრული მახასიათებლების მქონე აპარატურა. |

* 1. თუ კონტექსტი სხვა რამეს არ მოითხოვს, სიტყვები, რომლებიც მხოლობით რიცხვშია აღნიშნავს მრავლობთ რიცხვსაც და პირიქით, მითითება პირებზე ასევე მოიცავს მითითებას იურიდიულ პირებზე და ყველა პირზე, რომელსაც შეუძლია ცალკე სამართლებრივ სუბიექტად არსებობა.
	2. მითითება საკანონმდებლო აქტზე ან საკანონმდებლო აქტის დებულებაზე არის მითითება ამ საკანონმდებლო აქტზე მისი ნებისმიერი ცვლილებების, დამატების ან განახლების გათვალისწინებით და მოიცავს მის საფუძველზე მიღებულ ნებისმიერ კანონქვემდებარე აქტს.
	3. მუხლების სათაურები გამოყენებულია მხოლოდ მოხერხებულობისთვის და მათ გავლენა არ აქვთ შეთანხმების განმარტებაზე; და
	4. ნებისმიერი მითითება „პირზე“ მოიცავს ნებისმიერ იურიდიულ ან ფიზიკურ პირს, ფირმას, კომპანიას, კორპორაციას, მთავრობას, სახელმწიფოს ან სახელმწიფო დაწესებულებას ან ნებისმიერ ასოციაციას, ფონდს ან ამხანაგობას (მიუხედავად იმისა არიან თუ არა ისინი დამოუკიდებელი სამართალსუბიექტები) ან აღნიშნულთაგან ორს ან მეტს; აგრეთვე, მითითება ნებისმიერ „პირზე“ მოიცავს მის სამართალმემკვიდრეებს, ნებადართულ უფლებამონაცვლეებსა და უფლებების გადამცემ პირებს.
1. **ხელშეკრულების საგანი**
	1. წინამდებარე ხელშეკრულების საგანს წარმოადგენს გამყიდველის მიერ მყიდველისთვის აპრატურაზე საკუთრების უფლების გადაცემა ხელშეკრულების #1 დანართით განსაზღვრული ნასყიდობის ფასის გადახდის სანაცვლოდ.
	2. აპარატურის სპეციფიკაცია, რაოდენობა, აპარატურის მიწოდების ადგილი, ნასყიდობის ფასი და სხვა მახასიათებლები განსაზღვრულია ხელშეკრულების #1 დანართით, რომელიც წარმოადგენს ამ ხელშეკრულების განუყოფელ ნაწილს.
2. **აპარატურის მიწოდების პირობები**
	1. აპარატურის მიწოდების ადგილი განისაზღვრება ხელშეკრულების #1 დანართით.
	2. აპარატურა მყიდველისთვის ჩაბარებულად ითვლება გამყიდველის მიერ მყიდველისთვის ხელშეკრულების #1 დანართში მითითებულ მისამართზე აპარატურის მიწოდების მომენტიდან, რასაც მხარეები დაადასტურებენ ხელშეკრულების 3.3 მუხლის მიხედვით გაფორმებული მიღება-ჩაბარების აქტით.
	3. მიღება-ჩაბარების აქტში აღინიშნება: წინამდებარე ხელშეკრულების მონაცემები, მყიდველის მიერ გამყიდველისაგან ფაქტობრივად მიღებული აპარატურის რაოდენობა, აპარატურის აღწერილობა, გამყიდველისათვის მყიდველის მიერ გადახდილი და/ან გადასახდელი თანხა და სხვა საჭირო ინფორმაცია/მონაცემები. მიღება–ჩაბარების აქტის ხელმოწერაზე პასუხისმგებელია გამყიდველი და მყიდველი ან მათ მიერ განსაზღვრული სათანადოდ უფლებამოსილი პირი/პირები.
	4. აპარატურის, ან აპარატურის ნაწილის წინამდებარე ხელშეკრულებით განსაზღვრული წესით მყიდველისათვის მიწოდების მომენტიდან მყიდველს სრულად ეკისრება აპარატურის დაზიანებისა და შემთხვევითი დაღუპვის რისკი.
	5. ყოველგვარი გაუგებრობის თავიდან აცილების მიზნით მხარეები აცხადებენ და ადასტურებენ, რომ ხელშეკრულების #1 დანართში მითითებული მისამართიდან მყიდველისთვის სასურველ ადგილას აპარატურის ტრანსპორტირებასთან დაკავშირებული ყველა და ნებისმიერი ხარჯი ეკისრება მყიდველს.
	6. მხარეები აცხადებენ და ადასტურებენ, რომ აპარატურა არის დემონტირებული, მეორად მდგომარეობაში (ერთჯერადად გამოყენებული).
	7. მხარეები თანხმდებიან, რომ მიწოდებული აპარატურა უნდა იყოს ნივთობრივად და უფლებრივად უნაკლო და შეესაბამებოდეს #1 დანართში მოცემულ სპეციფიკაციებსა და რაოდენობა აპარატურის მეორადი მდგომარეობით გამოწვეული ნორმალური ცვეთის გათვალისწინებით. ამასთან, მხარეები თანხმდებიან, რომ აპარატურა ნივთობრივად უნაკლოა, თუ იგი შეთანხმებული ხარისხისაა, არ გააჩნია რაიმე სახის ნაკლი (მათ შორის, ფარული ნაკლი: როცა აპარატურის ზედაპირული შესწავლით შეუძლებელია მისი ნივთობრივი ნაკლის დადგენა), ვარგისია ხელშეკრულებით გათვალისწინებული, ან ჩვეულებრივი საქმიანობისათვის, შეესაბამება გამყიდველთან წინასწარ შეთანხმებულ ყველა პირობას.
	8. მყიდველის მიერ მიღებული აპარატურა სრულად უნდა აკმაყოფილებდეს წინამდებარე ხელშეკრულებით განსაზღვრულ მოთხოვნებს. იმ შემთხვევაში, თუ აპარატურის მიწოდებიდან 1 (ერთი) კვირის განმავლობაში მყიდველი აღმოაჩენს, რომ აპარატურა არ აკმაყოფილებს წინამდებარე ხელშეკრულებით გათვალისწინებულ მოთხოვნებს მყიდველი საკუთარ პრეტენზიას აღნიშნულთან დაკავშირებით გამყიდველს წარუდგენს (წერილობითი ფორმით) ნებისმიერი სახის ნაკლის/უხარისხობის აღმოჩენიდან არაუგვიანეს 3 (სამი) კალენდარული დღის ვადაში. უხარისხო, ნაკლის მქონე, ნებისმიერი სახის ხარვეზის აღმოჩენის, ან/და არასათანადო ხარისხის აპარატურის მიწოდების შემთხვევაში მყიდველი უფლებამოსილია მოსთხოვოს გამყიდველს, ხოლო გამყიდველი, მოთხოვნის შემთხვევაში, ვალდებულია, დაუყოვნებლივ, ხოლო თუ დაუყოვნებლივ შესრულება შეუძლებელია, არაუგვიანეს 15 (თხუთმეტი) კალენდარული დღის ვადაში აღმოფხვრას ნაკლი საკუთარი ხარჯით.
3. **ნასყიდობის ფასი და ანგარიშსწორება**
	1. აპარატურის ნასყიდობის ჯამური ფასი განისაზღვრება ხელშეკრულების #1 დანართით.
	2. მყიდველი ვალდებულია გადაუხადოს გამყიდველს ნასყიდობის ფასი წინასწარი ანგარიშსწორების წესით, არაუგვიანეს ხელშეკრულების ძალაში შესვლიდან 3 (სამი) დღის ვადაში.
	3. ანგარიშსწორება უნდა განხორციელდეს უნაღდო ანგარიშსწორების ფორმით გამყიდველის ამ ხელშეკრულებაში მითითებულ საბანკო ანგარიშზე თანხის გადარიცხვის გზით.
4. **მხარეთა უფლება-მოვალეობები და პასუხისმგებლობა**
	1. **გამყიდველი ვალდებულია**:
		1. მიაწოდოს აპარატურა მყიდველს წინამდებარე ხელშეკრულებით გათვალისწინებული ვადებითა და პირობებით ნივთობრივად და უფლებრივად უნაკლო მდგომარეობაში;
		2. აპარატურის ნებისმიერი ნაკლი/ხარვეზი აღმოფხვრას თავისი ხარჯებით ხელშეკრულების 3.8 მუხლით გათვალისწინებული პირობით.
		3. ჯეროვნად შეასრულოს წინამდებარე ხელშეკრულებით გათვალისწინებული სხვა ვალდებულებები.
	2. **გამყიდველი უფლებამოსილია:**
		1. მოსთხოვოს მყიდველს წინამდებარე ხელშეკრულებით გათვალისწინებული ნასყიდობის ფასის გადახდა ამავე ხელშეკრულებით გათვალისწინებული ვადების შესაბამისად;
		2. მყიდველის მიერ ამ ხელშეკრულების შესაბამისად განსაზღვრული ნასყიდობის ფასის გადახდის ვადის გადაცილების შემთხვევაში, დააკისროს მყიდველს პირგასამტეხლო გადაუხდელი თანხის 0.1 %-ის ოდენობით ყოველ ვადაგადაცილებულ დღეზე.
	3. **მყიდველი ვალდებულია:**
		1. ჯეროვნად შეასრულოს წინამდებარე ხელშეკრულებით გათვალისწინებული სხვა ვალდებულებები.
	4. **მყიდველი უფლებამოსილია:**
		1. მოსთხოვოს გამყიდველს წინამდებარე ხელშეკრულებით გათვალისწინებული ვალდებულებების ჯეროვანი შესრულება;
		2. მოსთხოვოს გამყიდველს აპარატურის ნებისმიერი ნაკლის/ხარვეზის აღმოფხვრა გამყიდველის ხარჯებით ხელშეკრულების 3.8 მუხლით გათვალისწინებული წესით.
5. **განცხადებები და გარანტიები**
	1. **გამყიდველი აცხადებს და იძლევა გარანტიას, რომ:**
		1. იგი წარმოადგენს შეზღუდული პასუხისმგებლობის საზოგადოებას, რომელიც სათანადო წესით დაფუძნებულია, მოქმედებს და შეესაბამება საქართველოს კანონმდებლობას;
		2. გამყიდველს აქვს უფლებამოსილება დადოს წინამდებარე ხელშეკრულება და შეასრულოს ამ ხელშეკრულებით ნაკისრი ვალდებულებები;
		3. გამყიდველის მიერ წინამდებარე ხელშეკრულების შესრულება არ ეწინააღმდეგება მარეგულირებელ კანონმდებლობას ან/და იმ გარიგებებს, რომელთა მხარეც არის გამყიდველი;
		4. გამყიდველი წარმოადგენს საქონლის კანონიერ მესაკუთრეს და აქვს შეუზღუდავი უფლება, გადასცეს მყიდველს საკუთრების უფლება საქონელზე;
		5. საქონელი არის უფლებრივად და ნივთობრივად უნაკლო და შეესაბამება ხელშეკრულებით განსაზღვრულ ხარისხსა და მახასიათებლებს.
	2. **მყიდველი აცხადებს და იძლევა გარატიას, რომ:**
		1. იგი წარმოადგენს შეზღუდული პასუხისმგებლობის საზოგადოებას რომელიც სათანადო წესით დაფუძნებულია, მოქმედებს და შეესაბამება საქართველოს კანონმდებლობას;
		2. მყიდველს აქვს უფლებამოსილება დადოს წინამდებარე ხელშეკრულება და შეასრულოს ამ ხელშეკრულებით ნაკისრი ვალდებულებები;
		3. მყიდველის მიერ წინამდებარე ხელშეკრულების შესრულება არ ეწინააღმდეგება მარეგულირებელ კანონმდებლობას ან/და იმ გარიგებებს, რომელთა მხარეც არის მყიდველი;
		4. მყიდველი წარმოადგენს გადახდისუნარიან პირს, რომლის მიმართ არ მიმდინარეობს გადახდისუუნარობის (გაკოტრების ან რეაბილიტაციის) საქმისწარმოება, ლიკვიდაციის პროცესი ან/და არ არსებობს სხვა სახის გარემოება, რომელიც ხელს შეუშლის მხარის მიერ ხელშეკრულებით ნაკისრი ვალდებულებების სრულ და ჯეროვან შესრულებას.
6. **ფორს მაჟორი**
	1. არც ერთი მხარის მიერ წინამდებარე ხელშეკრულების პირობების დარღვევა ან შეუსრულებლობა არ გამოიწვევს ამ მხარის წინააღმდეგ მოთხოვნის წარმოშობას ან არ განიხილება წინამდებარე ხელშეკრულების დარღვევად, თუ ეს დარღვევა ან შეუსრულებლობა გამოწვეულია ფორს მაჟორული გარემოებით, რომლის წინასწარ განჭვრეტა ან თავიდან აცილება მოცემულ მხარეს არ შეეძლო მიზანშეწონილი ზომების მიღებით. ეს განსაკუთრებული გარემობები, მათ შორის და არამხოლოდ, მოიცავს: წყალდიდობას, ხანძარს, მიწისძვრას და სხვა სტიქიურ უბედურებას, აგრეთვე ომს, სამხედრო მოქმედებას, გაფიცვას, აჯანყებას, სამთავრობო მოქმედებებს ან სხვა მსგავს მოქმედებებს.
	2. მხარე, რომელიც განაცხადებს ფორს-მაჟორული გარემოების დადგომის შესახებ, გათავისუფლდება თავისი ამ ხელშეკრულებით გათვალისწინებული ვალდებულებებისაგან მხოლოდ იმ ზომით, რამდენადაც ფორს-მაჟორული გარემოება ხელს უშლის მის მიერ ვალდებულებების შესრულებას, და იგი არ გათავისუფლდება ამ ხელშეკრულებით გათვალისწინებული სხვა ვალდებულებების შესრულებისაგან, რომელსაც ხელს არ უშლის ფორს-მაჟორული გარემოება.
	3. მხარე ვალდებულია, მეორე მხარეს წერილობითი ფორმით აცნობოს ფორს-მაჟორული გარემოებების წარმოშობისა და მისი შემდგომი მოქმედებების შესახებ, ასეთი გარემოებების წარმოშობიდან 1 (ერთი) დღის განმავლობაში.
	4. მხარეების მიერ ხელშეკრულებით ნაკისრი ვალდებულებების შესრულება გადაიდება ფორს-მაჟორული გარემოებების ლიკვიდაციამდე.
	5. ფორს-მაჟორული გარემოებების 3 (სამი) დღეზე მეტი ხნით გაგრძელების შემთხვევაში მხარეები უფლებამოსილნი არიან შეწყვიტონ წინამდებარე ხელშეკრულება
7. **ხელშეკრულების ძალაში შესვლისა და მოქმედების ვადა**
	1. წინამდებარე ხელშეკრულება ძალაში შედის მხარეთა მიერ მისი ხელმოწერისთანავე და მოქმედებს მხარეთა მიერ მათზე ნაკისრი ვალდებულებების სრულად შესრულებამდე.
8. მარეგულირებელი კანონმდებლობა და დავების გადაწყვეტა
	1. წინამდებარე ხელშეკრულებია რეგულირდება საქართველოს მოქმედი კანონმდებლობის შესაბამისად.
	2. შემსრულებელსა და დამკვეთს შორის წარმოშობილი ნებისმიერი დავა და უთანხმოება უნდა გადაწყდეს მოლაპარაკების გზით. შეთანხმების მიუღწევლობის შემთხვევაში საქმეს განიხილავს საქართველოს სასამართლო საქართველოს მოქმედი კანონმდებლობის შესაბამისად.
9. **დასკვნითი დებულებები**
	1. წინამდებარე ხელშეკრულების ხემოწერისთანავე ძალას კარგავს მხარეთა შორის მანამდე არსებული ყველა დოკუმენტი, მიმოწერა და ზეპირი შეთანხმება.
	2. წინამდებარე ხელშეკრულების ყველა დამატება, ცვლილება და შესწორება იურიდიულ ძალას იძენს მხოლოდ მას შემდეგ, რაც შესრულებული იქნება წერილობითი ფორმით და ხელმოწერილი იქნება მხარეთა უფლებამოსილი პირების მიერ.
	3. წინამდებარე ხელშეკრულება შედგენილია ქართულ ენაზე 2 (ორი) თანაბარი იურიდიული ძალის მქონე ეგზემპლარად, თითოეული მხარისთვის გადასაცემად.
	4. მყიდველი არ არის უფლებამოსილი გამყიდველის წერილობითი თანხმობის გარეშე გადასცეს ამ ხელშეკრულებით განსაზღვრული თავისი უფლება–მოვალეობები მესამე პირს.
	5. მხარეები ვალდებულნი არიან დაიცვან ამ ხელშეკრულების კონფიდენციალურობა და არ გაახმაურონ წინამდებარე ხელშეკრულებასთან დაკავშირებული მათთვის ცნობილი ფაქტები, თუ საწინააღმდეგოს არ მოითხოვს კანონი ან სასამართლოს გადაწყვეტილება.

ყოველივე ზემოაღნიშნულის დასტურად, მხარეთა უფლებამოსილი წარმომადგენლები ხელს აწერენ წინამდებარე ხელშეკრულებას:

**გამყიდველი: მყიდველი:**

შპს „პისი მაქსი“

**/\_\_\_\_\_\_\_\_\_\_\_\_\_\_\_\_\_\_\_\_/ /\_\_\_\_\_\_\_\_\_\_\_\_\_\_\_\_\_\_\_\_/**

ლევან ხუნდაძე

 დირექტორი

**დანართი #1**

**აპარატურის აღწერა, სპეციფიკაცია, ღირებულება და მიწოდების ადგილი**

|  |  |  |  |
| --- | --- | --- | --- |
| **ჩამონათვალი** | **რაოდენობა** | **ერთეულის ფასი** | **სულ** |
|  |  |  |  |
|  |  |  |  |
|  |  |  |  |
| **ნასყიდობის ფასი****ჯამი** |  |

აპარატურის ნასყიდობის ფასი მოცემულია საქართველოს კანონმდებლობით გათვალისწინებული გადასახადების ჩათვლით.

აპარატურის მიწოდება უნდა განხორციელდეს გამყიდველის საწყობში შემდეგ მისამართზე: თბილისი, [-]

**გამყიდველი: მყიდველი:**

შპს „პისი მაქსი“

**/\_\_\_\_\_\_\_\_\_\_\_\_\_\_\_\_\_\_\_\_/ /\_\_\_\_\_\_\_\_\_\_\_\_\_\_\_\_\_\_\_\_/**

ლევან ხუნდაძე

დირექტორი